|  |
| --- |
| *Директни плащания* |

**1. От 12 до 19 юли 2019 г. бяха проведени заседания на Консултативните съвети по плодове и зеленчуци в 28 области на страната.** Производителите на плодове и зеленчуци проявяват засилен интерес към широк кръг от теми, свързани с провеждането на тяхната дейност. Основните въпроси, поставени от производителите в области Пазарджик и Благоевград, са свързани с отделни аспекти на подпомагането чрез директни плащания, най-вече относно запазване на бюджета за обвързана подкрепа, навременно изплащане на субсидиите, провеждане на засилен контрол върху бенефициентите на подпомагане, ограничаване на въздействието от „сивия“ сектор, предложения свързани с документите за доказване на реализацията на продукцията и корекция на добивите. Други важни теми за производителите на плодове и зеленчуци са възстановяване на държавната помощ *de minimis* за закупуване на семена, разсад, минерални торове и продукти за растителна защита.

**2. Сума в размер на 8 989 009 евро ще бъде изплатена на България за разходи, извършени от Разплащателната агенция за месец юни 2019 година.** Това беше гласувано на заседание на Комитет по селскостопански фондове, което се проведе на 19 юли 2019 г. в Брюксел, на което държавите членки дадоха положително становище по проекторешение за изпълнение на Комисията относно месечните плащания по Европейския фонд за гарантиране на земеделието (ЕФГЗ) за разходите, извършени от разплащателните агенции на държавите членки за месец юни 2019 година. На заседанието също беше гласувано с положителен вот решение за изпълнение на Комисията относно уравняване на сметките на българската разплащателна агенция Държавен фонд „Земеделие“ по отношение на разходите, финансирани от Европейския земеделски фонд за развитие на селските райони (ЕЗФРСР), за последната година на изпълнение на програмния период на ЕЗФРСР 2007-2013 г. (16 октомври 2014 г. - 31 декември 2015 г.). Приетата сума за уравняване за България възлиза на 788 244 802 евро.

|  |  |
| --- | --- |
| *Пазарна подкрепа* |  |

**3. Допълнителен прием по мярка „Преструктуриране и конверсия на лозя“ от 19 до 20 август 2019 г.** Държавен фонд „Земеделие“ отваря допълнителен прием на заявления за предоставяне на финансова помощ по мярка „Преструктуриране и конверсия на лозя“ от Националната програма за подпомагане на лозаро-винарския сектор за периода 2019-2023 година. Обявеният бюджет за приема е  20 790 323,61 лв., като това е остатък на незаявни средства за финансовата 2019 г. Ще бъдат приемани единствено заявления, които предвиждат искане за предоставяне на авансово плащане през финансова 2019 г. и са с краен срок за изпълнение на дейностите за подпомагане през финансовата 2020 г. Подадените проекти ще бъдат класирани и финансирани по реда, определен с Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. За финансова помощ по мярка "Преструктуриране и конверсия на лозя" могат да кандидатстват производители, които са физически или юридически лица или група, или организация на физически или юридически лица, вписани в лозарския регистър като гроздопроизводители с регистрирани лозарски стопанства по реда на Закона за виното и спиртните напитки. Помощта е в размер до 75% от извършените разходи и се предоставя от Европейския фонд за гарантиране на земеделието. Договорите за предоставяне на финансова помощ, сключени с кандидати, подали заявление за подпомагане по този прием, ще бъдат прекратени ако не бъде подадено заявление за авансово плащане по реда и в срока  по чл. 15, ал. 3 и чл. 16 от Наредба № 6 от 2018 г.

|  |  |
| --- | --- |
| *Визия за ОСП след 2020 г.* |  |

**4. На заседанието на Работната група по финансови селскостопански въпроси (АГРИФИН), което се проведе на 18 юли 2019 г., Председателството представи информация за развитието на дискусията по проекта на Хоризонтален регламент до момента и отворените въпроси, по които все още са необходими преговори с оглед постигането на общ подход на Съвета.** Заседанието е първо за този формат в рамките на финландското Председателство на Съвета на ЕС. Като база за бъдеща работа на АГРИФИН за търсене на компромис по базовия акт ще се ползват предложенията за промени, направени от австрийското и румънското Председателство. Темите, детерминирани от финландското Председателството като изискващи по-нататъшни дебати, са разпоредбите, регламентиращи Разплащателните агенции и координиращите органи, включително Годишния доклад за изпълнение на Стратегическия план, текстовете за прилагане на механизма „финансова дисциплина“, нормите, уреждащи суспендирането на плащания във връзка с годишното уравняване, с оглед мониторинга на многогодишното изпълнение, както и поради слабости в управленските системи на държавите членки, уредбата относно годишното уравняване във връзка с качеството на изпълнението, регламентацията на прегледа на транзакциите, както и въпроси, свързани с новия модел на осъществяване, като следствие на дебата от срещите на Работната група по хоризонтални селскостопански въпроси. В допълнение към горното все още са налице разпоредби от проекта, чието анализиране се провежда извън формата на АГРИФИН, бидейки част от преговорите по Многогодишната финансова рамка (селскостопанският резерв, определянето на праг от 2000 евро за прилагане на финансовата дисциплина и пр.), както и разпоредбите за ИСАК, системата за контрол и санкциите по отношение условността, дискутирани от Работната група по хоризонтални селскостопански въпроси. Определени държави членки поискаха допълване на списъка с отворени теми с част от правилата, отнасящи се до сертифициращите органи, предварителното финансиране за развитие на селските райони, проверките от страна на Комисията във връзка с единния одитен подход, процедурата по съответствие, както и гаранциите по секторното законодателство при пазарните мерки.

**5.Реформата на Общата селскостопанска политика (ОСП) бе водеща тема в дневния ред на Съвета на Европейския съюз (Селско стопанство и рибарство).** На първата среща по време на финландското председателство в Брюксел на 15 юли министрите на земеделието в Европейския съюз (ЕС) под председателството на финландския министър на земеделието Яри Леппа, доминираше темата Меркосур, като също така се проведе и обмен на мнения относно аспектите на реформата на ОСП в областта на околната среда и климата. В рамките на срещата комисар Хоган проведе двустранни срещи с министрите от Австрия, Белгия, Кипър и Ирландия по въпроси, свързани с ОСП. Септемврийският съвет бе отменен, а следващият Специален комитет по селско стопанство ще се състои на 9 септември. България продължи да поддържа позицията си за запазване на политиката по отношение на изключването на дребните земеделски стопани от изискването за условност в новия програмен период. Условността е важно да има необходимата гъвкавост, опростени изисквания и възможност за адаптиране към местните потребности и специфики. България оцени подхода, при предложените екосхеми за доброволно участие от страна на земеделските стопани, като положителен метод за осигуряване на стимул за ефективно опазване на околната среда и климат. Задължителността на екосхемите за държавите членки остава един от основните политически елементи, които трябва да се разглеждат в неделима цялост с ключовите елементи на реформата на ОСП. Земеделският сектор е най-силно зависим от природните условия и фактори в сравнение с другите икономически дейности. Поради нарасналите предизвикателства се налага осигуряването на стабилен бюджет, който да осигури адекватно финансиране в рамките на ОСП. По-подробна информация относно темите, разглеждани на срещата на 15 юли 2019 може да получите от Приложение 1.

|  |  |
| --- | --- |
| *Още от ЕС и света* |  |

**6.** **Копа-Коджека заяви, че увеличението на броя на местата в Комисията по земеделие и развитие на селските райони към ЕП от 46 на 48**, **илюстрира** **стратегическото значение на селското стопанство.** В изявление, публикувано на 4 юли, генералният секретар Пекка Песонен заяви, че увеличението на местата в ЕП показва важността на темите, разглеждани в рамките на тази Комисия. Г-н Песонен изрази надежда, че избраните членове на ЕП ще работят заедно, с цел да направят европейското селско стопанство по-конкурентоспособно и по-жизнеустойчиво. Копа-Коджека също така приветства преизбирането на значителен брой членове на Комисията от предишния парламент, като счита, че това ще допринесе за по-нататъшното продължаване на работата, включително по отношение на бъдещата ОСП. Новата Комисия по околна среда на ЕП има общо 76 члена, следвани от Промишленост, изследвания и енергетика - 72 члена и Външни работи - 71 члена.

**7.** **Административните разходи, произтичащи от ОСП за земеделските производители не са се увеличили значително след реформата от 2013 г., но разходите за администрациите на държавите членки са нараснали с една трета, според доклад, публикуван от ЕК.** Авторите на доклада от 159 страници, озаглавен „Анализ на административната тежест, произтичащ от ОСП“ на консултантската компания Ecorys, показват, че публичните власти наблюдават завишени разходи в резултат на реформата в ОСП. Констатациите от интервюта, проведени с фермери в 12 страни обаче илюстрират, че като цяло земеделските стопани не считат, че има значително увеличение на административната тежест. Напредъкът, който откриват земеделските стопани е в резултат на подобрени онлайн системи за прилагане. Средно, разходите за ИСАК се оценяват на 10 евро на хектар ИЗП (използваема земеделска площ), като общите разходи за ЕС-28 възлизат на между 1,7 млрд. евро и 1,9 млрд. евро, от които 14% са годишни разходи за започване на нов бизнес, 12% са текущи разходи и 74% са разходи за управление и контрол. В доклада се посочва и голямата разлика в разходите на администрацията на ИСАК. През 2017 г. разходите са варирали от 2 евро до 208 евро на хектар ИЗП, като разходите са по-високи в по-малките държави-членки. Разходите за земеделските производители се оценяват на 2% от получената субсидия по ОСП, което според авторите „може да се счита за разумно“. Според изследването, спазването на разпоредбите за екологизиране е по-високо в сравнение с разходите за административна тежест, свързани с подаването на заявления за подпомагане. Докладът призовава държавите членки да се възползват от предлаганата възможност в реформата на ОСП за намаление на административната тежест за земеделските стопани, като насърчават използването на технологии за намаление на административните разходи.

**8. На неформалното заседание на Съвета по околна среда на 11-12 юли в Хелзинки министрите се фокусираха върху климата и загубата на биоразнообразие.** Те подчертаха необходимостта Европейският съюз (ЕС) да има водеща роля при справянето с изменението на климата. Финландското председателство заяви, че срещата се е фокусирала и върху загубата на биоразнообразие и кръговата икономика, както и че Финландия се стреми да използва 6-месечния си мандат за постигане на общо разбиране за дългосрочната стратегия на ЕС за климата. Според министъра на околната среда и изменението на климата на Финландия Криста Микконен, бъдещето на Европа зависи от способността да се намери решения на тези предизвикателства, като ЕС трябва да постави амбициозни цели за климата и конкретни цели за спиране на загубата на биоразнообразие.Тя призова министрите за ясна визия за бъдещето, за да могат да се вземат ключови решения за икономическите реформи през следващите няколко години. Хелзинки също така планира да работи по подготовката на позициите на ЕС за Конференцията на ООН за изменението на климата на 19-20 ноември 2020 г. Според Микконен дискусията на министрите е подчертала необходимостта от ускоряване и подобряване на работа за спиране на загубата на биоразнообразие.В изявлението заяви, че министрите ще подновят дискусиите за спиране на загубата на биологично разнообразие в бъдещите Съвети по околна среда на 4 октомври в Люксембург и на 19 декември в Брюксел. Неформална дискусия ще се проведе на основата на документ относно изменението на климата. С него ще се призовават министрите да разгледат начина, по който ЕС може най-добре да допринесе за успеха на срещата на върха по въпросите на климата на ООН 2019, на 23 септември в Ню Йорк и как настоящият импулс може да се превърне в ефективни действия на световно равнище. Ще се обсъди и документ за биоразнообразието, който задава въпроса как може да се определи целта и каква трябва да бъде тя за 2020 г., както и какъв принос би трябвало да направи ЕС.

**9**. **Германката Урсула фон дер Лайен е новият председател на Европейската комисия.  Тя събра 383 гласа, при необходим минимум от 374 гласа "за".** Против се обявиха 327 евродепутати, а 22-ма се въздържаха. Това е първата жена, която ще заема този пост в историята на ЕК. В своето изказване след вота, Урсула фон дер Лайен обеща „обединен и силен“ Европейски съюз. Сред нейните ключови приоритети е стратегия за равенство между половете. До края на мандата си тя би искала да види пълно равенство на всички нива на управление на ЕК. 60-годишната Урсула фон дер Лайен изрази желанието да направи Европа първия въглеродно неутрален континент в света до 2050 г. и постави по-амбициозни цели за намаляване на емисиите. Тя подчерта, че е необходим двустепенен подход за намаляване на емисиите на въглероден оксид до 2030 г. с 50%, дори и с 55%. По повод на Brexit заяви, че гласуването на Обединеното кралство за напускане на блока е сериозно решение“, като добави „съжаляваме за това решение, но го уважаваме“. Бъдещият председател на ЕК представи визията си след 2020 г., като обеща да внесе нова стратегия за селското стопанство, в т.ч. за устойчива храна по цялата верига на добавената стойност. Подчерта, че „трябва да запазим жизненоважната работа, която нашите земеделски стопани вършат“. Урсула фон дер Лайенизрази желанието си да промени начина, по който произвеждаме, консумираме и търгуваме и да предложи нови стандарти. Тя подчерта, че запазването и възстановяването на екосистемата на планетата трябва да ръководи цялата съвместна работа, тъй като изменението на климата, биологичното разнообразие, продоволствената сигурност, обезлесяването и деградацията на земите вървят заедно. Ангажира се да запази жизнената важност на селските райони и да инвестира в тяхното бъдеще. Урсула фон дер Лайенвижда следващите пет години като възможност за Европа „да се стреми повече към дома, за да бъде лидер в света“ и постигане на Европейска зелена сделка; икономика, която работи за хората; Европа, подготвена за дигитална ера; защита на европейския начин на живот; по-силна Европа в света; нов тласък за европейската демокрация. Урсула фон дер Лайен встъпва в длъжност на 1 ноември, като ще наследи на поста от Жан-Клод Юнкер. Досега беше министър на отбраната на Германия.

***Приложение 1***

**Заседание на Съвета на ЕС (Селско стопанство и рибарство), 15 юли 2019 г., Брюксел**

По време на срещата бяха обсъдени следните по- важни теми:

* Комисарят по здравеопазването Витянис Андрюкайтис представи информация за състоянието на африканската чума по свинете, както и актуална информация за хуманното отношение към животните по време на транспорт при високи температури през летните месеци.
* Делегациите разгледаха доклад за напредъка относно плана за изпълнение за повишаване наличността на продукти за растителна защита с нисък риск и ускоряване на прилагането на интегрираното управление на вредителите в държавите членки (ДЧ).
* След поредица от срещи на Групата на високо равнище по въпросите на захарта, комисарят по земеделие Фил Хоган представи окончателния доклад на групата.
* Делегацията на Словакия представи информация за Общата декларация на министрите на селското стопанство и на министрите на научните изследвания на държавите от Вишеградската група (Чешка република, Унгария, Полша и Словакия), България, Хърватия, Естония, Латвия, Литва, Румъния и Словения относно бъдещата роля на инициативата BIOEAST в контекста на „Хоризонт Европа“.
* Mинистрите насочиха вниманието си към реформата на ОСП, като двата основни въпроса на политическия дебат бяха кои елементи в предложенията на Европейската комисия (ЕК) за ОСП след 2020 г. се считат за съществени за постигане на по-висока екологична и климатична амбиция и дали при разглеждане на проектопредложенията направени от австрийското и румънското председателство се счита, че са необходими подобрения, за постигане на по-високо ниво на екологична и климатична амбиция, като се има предвид опростяването, възприемането от земеделските стопани и различията в местните условия. Министрите изразиха различни позиции по отношение на условията на „зелената архитектура“ на ОСП след 2020 г. Дебатите не напредват, тъй като се очаква първо яснота колко средства ще осигури бюджетът на ЕС за периода 2021-2027 г., преди държавите членки да заемат позиция по предложенията за бъдещата ОСП. Като цяло те изразиха съгласие да се увеличат целите на ОСП в областта на околната среда и климата, при условие че ОСП се ползва от съответния бюджет и че ДЧ разполагат с достатъчна гъвкавост, за да адаптират правилата към техните специфични условия. По отношение на запазване на бюджета на ОСП, министрите на селското стопанство на някои държави-членки считат, че за периода 2021-2027 г. не трябва да се намалява, докато ЕК предлага 5% намаление на тези средства. По отношение на условността, ЕК предлага да се засили нейната връзка с подпомагането. Някои министри считат, че правилата трябва да бъдат опростени. Други поискаха да се изключат дребните земеделски стопани от правилата за условност при подпомагането. Имаше критика за непоследователност в предложението на Комисията, както и изявено желание нещата да не се усложняват. Някои държави членки отбелязаха, че като цяло предложението на Комисията относно зелената архитектура представлява реален напредък и подкрепиха предложението на ЕК да се въведат задължителни екологични мерки за ДЧ. Други делегации поискаха гъвкав подход и екологичните мерки да не са задължителни за държавите членки. Европейският комисар по земеделието Фил Хоган поиска министрите на земеделието да бъдат по-амбициозни по отношение на опазването на околната среда, тъй като това е начин да се оправдае искането за амбициозен бюджет за ОСП.
* Комисар Хоган информира Съвета относно двустранното търговско споразумение с Меркосур, сключено на 28 юни. Редица делегации изразиха опасенията си по време на заседанието, че ще се увеличи натиска върху селското стопанство на ЕС и ще се премести производството в други региони. Изразено беше становище, че „не трябва да внасяме селско стопанство, което не желаем в ЕС“, по отношение на различните стандарти, които съществуват в страните от Меркосур.
* Комисар Хоган представи резултатите от Третата конференция на министрите на земеделието Африкански съюз-ЕС, която се проведе в Рим на 21 юни.
* Привлечено беше вниманието към трудности, пред които е изправен секторът на ориза в резултат на увеличения внос на ориз от Мианмар.